b'\n_START_ARTICLE_\nMarlon Brando\n_START_SECTION_\nRani \xc5\xbeivot\n_START_PARAGRAPH_\nBrando je ro\xc4\x91en u obitelji Marlona Branda starijeg (1895.-1965.) i Dorothy Pennebaker Brando (1897.-1954.) u  Omahi, Nebraska. 1935. Kad je imao 11 godina, roditelji su mu se razveli. Njegova majka ubrzo je preuzela skrbni\xc5\xa1tvo nad troje djece (Marlonom, Jocelyn (1919.-2005.) i Frances Brando (1922.-1944.) da \xc5\xbeive s njezinom majkom u Santa Ani, Kalifornija, sve do 1937., kad su se roditelji pomirili i preselili u Libertyville, Illinois, selo koje se nalazilo sjeverozapadno od  Chicaga. Obitelj je imala  nizozemske,  irske,  njema\xc4\x8dke i  engleske korijene. Iako je Brando tvrdio da mu je djed bio Francuz, Eugene Brandeaux (to je potvrdilo i nekoliko njegovih biografa), bilo je to neto\xc4\x8dno. Njegovi djed i baka bili su zapravo Eugene Brando i Marie Holloway, koja je napustila mu\xc5\xbea i dijete kad je Brandov otac imao samo pet godina. Obitelj Brando dugo je \xc5\xbeivjela u dr\xc5\xbeavi  New York, a naziv obitelji pisao se Brandow, a povezivana je s njema\xc4\x8dkim imigrantom Johanom Wilhelmom Brandauom koji je u Ameriku do\xc5\xa1ao po\xc4\x8detkom  18. stolje\xc4\x87a. Brandova majka bila je prijazna i talentirana \xc5\xbeena, iako se borila s alkoholizmom te je svako malo izbivala iz ku\xc4\x87e u Brandovom djetinjstvu. Radila je u lokalnom kazali\xc5\xa1tu i pomogla mladom  Henryju Fondi da po\xc4\x8dne svoju gluma\xc4\x8dku karijeru, te privukla sinovu pozornost na kazali\xc5\xa1te. Njegov otac, Marlon stariji bio je nadareni fotograf amater. Brandova baka s maj\xc4\x8dine strane, Bessie Gahan Pennebaker Meyers, s kojojm je Brando mo\xc5\xbeda bio bli\xc5\xbei nego s majkom, bila je tako\xc4\x91er nekonvencionalna. Kako je kao mlada ostala udovica, radila je kao tajnica da bi se uzdr\xc5\xbeavala, kasnije kao lije\xc4\x8dnica u kr\xc5\xa1\xc4\x87anskoj dobrotvornoj organizaciji, a bila je dobro poznata u Omahi. Njezin otac, Myles Gahan, bio je lije\xc4\x8dnik iz Irske, a njezna majka Julia Watts bila je iz Engleske. Brando je od malih nogu bio vje\xc5\xa1t imitator te je vrlo rano razvio vje\xc5\xa1tinu opona\xc5\xa1anja ljudi koji su ga okru\xc5\xbeivali. Njegova starija sestra, Jocelyn Brando, me\xc4\x91utim, prva je po\xc5\xa1la u gluma\xc4\x8dku karijeru, oti\xc5\xa1av\xc5\xa1i u New York kako bi studirala na Ameri\xc4\x8dkoj akademiji dramskih umjetnosti. Poslije se pojavila na Broadwayu, u filmovima i na televiziji. Njegova druga sestra Frannie napustila je koled\xc5\xbe u Kaliforniji kako bi studirala u New Yorku. Marlon je slijedio njihov primjer._NEWLINE_Brando je imao burno djetinjstvo. Ponavljao je razred u srednjoj \xc5\xa1koli, a kasnije je i izba\xc4\x8den. U 16. godini poslan je u vojnu \xc5\xa1kolu Shattuck u Faribault, Minnesota, koju je prije poha\xc4\x91ao i njegov otac. U Shattucku se istaknuo u kazali\xc5\xa1tu te se op\xc4\x87enito dobro sna\xc5\xa1ao u \xc5\xa1koli. Na zadnjoj godini, 1943., pro\xc5\xa1ao je s uvjetnom kaznom zbog drskosti prema nadre\xc4\x91enom \xc4\x8dasniku tijekom manevara. Dio te uvjetne kazne bilo je ograni\xc4\x8deno kretanje u granicama \xc5\xa1kole. Kad se poku\xc5\xa1ao iskrasti u grad, uhva\xc4\x87en je i izba\xc4\x8den iz \xc5\xa1kole. Kolege su mu pru\xc5\xbeili podr\xc5\xa1ku jer su smatrali da je kazna prestroga. Sljede\xc4\x87e godine je pozvan da se vrati, ali je odlu\xc4\x8dio ne zavr\xc5\xa1iti \xc5\xa1kolu._NEWLINE_Otac mu je sredio posao kopanja kanala u gradu preko ljeta. Ali odlu\xc4\x8dio je slijediti svoje sestre u New York. Jedna sestra poku\xc5\xa1avala je postati slikarica, a druga se ve\xc4\x87 pojavila na Broadwayu. Posjetio je sestru Frances u New Yorku na Bo\xc5\xbei\xc4\x87 1942. te mu se svidio grad. Otac mu je pru\xc5\xbeio \xc5\xa1estomjese\xc4\x8dnu financijsku potporu, a nakon toga ponudio se da mu prona\xc4\x91e posao u trgovini. Brando je napustio Illinois i oti\xc5\xa1ao u New York, gdje je studirao u vi\xc5\xa1e gluma\xc4\x8dkih \xc5\xa1kola. Na New School\'s Dramatic Workshop podu\xc4\x8davala ga je Stella Adler, s kojom je svladao tehniku Stanislavski System.\n_START_SECTION_\nRani radovi\n_START_PARAGRAPH_\nBrando je koristio svoje gluma\xc4\x8dke vje\xc5\xa1tine u svojim prvim ljetnim ulogama u Sayvilleu, New York na Long Islandu. Izba\xc4\x8den je s popisa glumaca u gluma\xc4\x8dkoj \xc5\xa1koli u Sayvilleu zbog pona\xc5\xa1anja, ali je otkriven u manjoj predstavi i ubrzo je nastupio na Broadwayu 1944. Kriti\xc4\x8dari su ga proglasili najperspektivnijim glumcem na Broadwayu za ulogu rastrojenog vojnog veterana u predstavi Truckline Cafe, iako je predstava komercijalno podbacila. Status zvijezde zaslu\xc5\xbeio je ulogom Stanleyja Kowalskog u drami Tennesseeja Williamsa Tramvaj zvan \xc4\x8de\xc5\xbenja 1947., koju je re\xc5\xbeirao Elia Kazan. Brando je htio ulogu pa se odvezao na audiciju do Provincetowna u dr\xc5\xbeavi Massachusetts, gdje je Williams provodio ljeto. Williams je poslije rekao da je odmah znao komu \xc4\x87e dati ulogu \xc4\x8dim je vidio Branda. Brandov nastup ozna\xc4\x8dio je revoluciju u gluma\xc4\x8dkoj tehnici i postavio temelje za ameri\xc4\x8dki model gluma\xc4\x8dke metodi\xc4\x8dnosti. Takav na\xc4\x8din glume nikad prije nije bio vi\xc4\x91en._NEWLINE_Kasnije je pozvan u studio Warner Bros. na audiciju za film Buntovnik bez razloga, za koji je kasnije anga\xc5\xbeiran James Dean. Probno snimanje mo\xc5\xbee se prona\xc4\x87i na DVD izdanju Tramvaja zvan \xc4\x8de\xc5\xbenja iz 2006._NEWLINE_Brandov prvi nastup na filmu bio je u ulozi veterana paraplegi\xc4\x8dara u filmu Ljudi 1950. Kako bi se pripremio za ulogu, Brando je proveo mjesec dana u krevetu u veteranskoj bolnici.\n_START_SECTION_\nUspon na vrh\n_START_PARAGRAPH_\nJo\xc5\xa1 ja\xc4\x8di dojam ostavio je sljede\xc4\x87e godine kad se opet pojavio u ulozi Stanleyja Kowalskog, ali ovaj puta u filmskoj adaptaciji Tramvaja zvan \xc4\x8de\xc5\xbenja. Za tu ulogu nominiran je za Oscara u kategoriji najboljeg glumca, a nominacije su se nastavile i sljede\xc4\x87e tri godine za uloge u filmovima Viva Zapata! 1952., Julije Cezar 1953. (u kojem je glumio Marka Antonija), i Na dokovima New Yorka 1954. Ovih prvih pet Brandovih monumentalnih uloga postavilo je nove standarde, ne samo za druge glumce, nego i za samog Branda._NEWLINE_1953. je nastupio i u predstavi Leeja Falka Arms and the Man. Falk je bio ponosan da mo\xc5\xbee re\xc4\x87i ljudima kako je Marlon Brando odbio ponudu s Broadwaya u visini od 10 tisu\xc4\x87a dolara tjedno, kako bi nastupio u Falkovoj predstavi u Bostonu. Tu je bio pla\xc4\x87en manje od 500 dolara na tjedan. Bio je to njegov zadnji nastup u kazali\xc5\xa1tu._NEWLINE_Brando je postao heroj mla\xc4\x91e generacije nakon uloge Johnnyja Strablera, buntovnog motociklista, u filmu Divljak. Stvorio je imid\xc5\xbe buntovnika za nadolaze\xc4\x87u rock and roll eru. Mnogi rock and roll glazbenici kao \xc5\xa1to su Elvis Presley imitirali su Brandov imid\xc5\xbe i pona\xc5\xa1anje. Elvis je tako\xc4\x91er kopirao Brandovu ulogu Johnnyja dok je glumio Vincea u filmu iz 1957., Jailhouse Rock. Brandova eksplozivna pojava isijavala je sirovu seksualnost \xc5\xa1to je u kina privla\xc4\x8dilo \xc5\xbeensku publiku svih godina. \xc5\xa0efovi kina prisje\xc4\x87ali su se kako su na rasprodanim matinejama djeca tr\xc4\x8dala gore-dolje po dvorani imitiraju\xc4\x87i zvuk motora dok su im majke sjedile zapanjene._NEWLINE_Marlon Brando bio je heroj i u o\xc4\x8dima Jamesa Deana, koji je rekao da mu je on idol te da ga kopira kao glumca i osobu. Brando je u svojoj autobiografiji Songs My Mother Taught Me tvrdio, kad ga je Elia Kazan upoznao s Jamesom Deanom na setu filma Isto\xc4\x8dno od Raja, "On je bio nervozan kad me upoznao te mi dao do znanja da ne samo imitira moju glumu nego i vjeruje kako je to moj stil \xc5\xbeivota". Rekao je kako u\xc4\x8di svirati conga bubnjeve i voziti motocikl, a bilo je jasno da poku\xc5\xa1ava unaprijediti svoj rad". U svojoj je knjizi jo\xc5\xa1 napisao da, "Kad sada gledam, shva\xc4\x87am da nije neobi\xc4\x8dno za ljude da posu\xc4\x91uju ne\xc4\x8dije obrasce sve dok ne prona\xc4\x91u svoje, \xc5\xa1to je Jimmy u to vrijeme radio."_NEWLINE_William Best, poznati scenarist u to vrijeme, rekao je da je Brandova gluma "te\xc5\xa1ka kao olovo", dok je Deanova "\xc5\xbeivahna i razigrana"._NEWLINE_Redatelj Nick Ray \xc4\x8dak je preuzeo prikaz bande iz filma Divljak i prenio ga u svoj film, Buntovnik bez razloga te na taj na\xc4\x8din istaknuo Brandov utjecaj na mlade._NEWLINE_Buntovni\xc4\x8dka kultura, koja je uklju\xc4\x8divala motocikle, ko\xc5\xbene jakne, jeans i op\xc4\x87enito buntovni\xc4\x8dko pona\xc5\xa1anje, koja je inspirirala generacije buntovnika, razvila se zahvaljuju\xc4\x87i filmu Divljak te Brandovoj jedinstvenoj li\xc4\x8dnosti i karakteru. Prodaja motocikala i opreme vezane za njih, ko\xc5\xbenih jakni, jeansa, \xc4\x8dizama i majica naglo je porasla diljem zemlje. Film je ostavio sli\xc4\x8dan dojam na prekomorsku publiku, dok su lokalni religijski autoriteti jadikovali o utjecaju filma na mlade._NEWLINE_Pod Kazanovom redateljskom palicom i talentiranim ansamblom glumaca oko sebe, Brando je kona\xc4\x8dno dobio Oscara za ulogu Terryja Malloya u filmu Na dokovima New Yorka. U puno puta citiranoj sceni u taksiju ("Mogao sam biti netko i ne\xc5\xa1to") Kazan je tvrdio da je samo stavio Roda Steigera i Branda u stra\xc5\xbenji dio taksija i pustio kameru da snima bez ikakvih uputa, a da su dva glumca u cijelosti improvizirali razgovor. Brandu se nije svidjela originalna scena napisana u scenariju. U njoj Charlie (Steiger) gura pi\xc5\xa1tolj u bratova rebra i ka\xc5\xbee mu da se odlu\xc4\x8di prije no \xc5\xa1to stignu u \'River Street 437\', ali Brando je to smatrao nerealisti\xc4\x8dnim. Rekao je Kazanu kako ne mo\xc5\xbee vjerovati da bi \xc4\x8dovjek to mogao re\xc4\x87i bratu te da publika ne\xc4\x87e vjerovati da bi ovaj tip, koji je bio blizak s bratom cijeli \xc5\xbeivot, i za kojeg je se brinuo trideset godina, potegnuo pi\xc5\xa1tolj u njegova rebra i prijetio da \xc4\x87e ga ubiti. Jednostavno nije bilo vjerodostojno._NEWLINE_Na kraju su ponavljali scenu nekoliko puta, ali Brando je uporno ponavljao, \'Jednostavno nije u redu, Gadg (Kazanov nadimak), stvarno nije u redu.\' Kazan je kona\xc4\x8dno rekao, \'Dobro, krilati.\' Nakon toga su Brando i Steiger potpuno improvizirali scenu koja je tako potpuno promijenjena. Kazanu se svidjela pa ju je ostavio._NEWLINE_Brando je poslije trijumfa nastavio glumiti u raznolikim filmovima: u filmu Momci i cure glumio je Skya Mastersona te morao i pjevati; u filmu \xc4\x8cajanka na mjese\xc4\x8dini nastupio je u ulozi japanskog prevoditelja za ameri\xc4\x8dku vojsku u Japanu nakon rata; u filmu Sayonara glumio je ameri\xc4\x8dkog pilota, a u Mladim lavovima nacisti\xc4\x8dkog \xc4\x8dasnika. Iako je za ulogu u Sayonari zaradio nominaciju za Oscara, njegova gluma izgubila je krajem pedesetih energiju i pravac._NEWLINE_U \xc5\xa1ezdesetima Brando je nastupio u filmovima kao \xc5\xa1to su Pobuna na brodu Bounty (1962.); Jednooki Jack (1961.),  vesternu koji je jedini film koji je Brando i re\xc5\xbeirao; Odsjaj u zlatnom oku (1967.), u kojemu je portretirao homoseksualnog vojnog \xc4\x8dasnika koji zatomljava svoju tajnu; i Burn! (1969.), kojeg je Brando isticao kao svog favorita, iako je film bio komercijalni debakl. Brando je krajem desetlje\xc4\x87a gotovo potonuo u zaborav zahvaljuju\xc4\x87i svojoj tvrdokornoj reputaciji i nastupima u preskupim ili pak marginalnim filmovima.\n_START_SECTION_\nKum\n_START_PARAGRAPH_\nUloga Vita Corleonea u Kumu 1972. ozna\xc4\x8dila je prekretnicu u srednjoj fazi njegove karijere. Redatelj Francis Ford Coppola nagovorio je Branda na testno snimanje (upotrijebio je vatu kako bi simulirao napuhnute obraze). Coppola je bio odu\xc5\xa1evljen Brandovim nastupom u ulozi \xc5\xa1efa mafija\xc5\xa1ke obitelji, ali se morao boriti sa studijom da anga\xc5\xbeira temperamentnog Branda, \xc4\x8diji su reputacija i zahtjevi postali legendarni. Me\xc4\x91utim, studio je htio dati ulogu Dannyju Thomasu. Thomas je imao dobar osje\xc4\x87aj pa je odbio ulogu i potaknuo studio da anga\xc5\xbeira Branda te tako stao iza Coppole i ostalih koji su svjedo\xc4\x8dili testnom snimanju. Brando je bio upravo senzacionalan, pogotovo u sceni sastanka mafija\xc5\xa1kih rivala, koja je progla\xc5\xa1ena kao jedan od najve\xc4\x87ih trenutaka u fimskoj povijesti. Brando je osvojio Oscara za svoju izvedbu, ali je odbio primiti nagradu te tako postao drugi glumac u povijesti koji je odbio Oscara za najboljeg glavnog glumca (prvi je bio George C. Scott za Pattona). Brando je bojkotirao sve\xc4\x8danu dodjelu, ostavljaju\xc4\x87i manje poznatoj glumici Sacheen Littlefeather da objasni njegove razloge. Ti razlozi le\xc5\xbeali su u njegovim prigovorima o prikazivanju Indijanaca u Hollywoodu i na televiziji._NEWLINE_Glumac je nakon toga pru\xc5\xbeio jednu od svojih najboljih izvedbi u filmu Bernarda Bertoluccija, Posljednji tango u Parizu, ali je ta zavr\xc5\xa1ila u drugom planu zbog prigovora o erotskoj naravi filma. Unato\xc4\x8d kontroverzama koje su pratile film i glumca, Akademija je ponovno nominirala Branda u kategoriji za najboljeg glumca._NEWLINE_Njegova karijera poslije je bila dosta prevrtljiva. Dobio je honorar od milijun dolara za ulogu pukovnika Kurtza u Apokalipsi danas. Na snimanju se trebao pojaviti mr\xc5\xa1av, u formi, te je trebao pro\xc4\x8ditati knjigu Srce tame. Pojavio se predebeo, a nije ni pro\xc4\x8ditao knjigu. Zbog toga je njegov lik sniman u sjeni, a ve\xc4\x87inu dijaloga je improvizirao. Nakon \xc5\xa1to je zavr\xc5\xa1io njegov tjedan snimanja, redatelj Francis Ford Coppola zamolio ga je da ostane jo\xc5\xa1 sat vremena, da snimi scenu u krupnom planu, dok govori "U\xc5\xbeas, u\xc5\xbeas." Brando je pristao za dodatnih 75 tisu\xc4\x87a dolara. Nakon snimanja ovog filma, njegova te\xc5\xbeina postala je jedan od presudnih faktora u izboru uloga.\n_START_SECTION_\nKasnija karijera\n_START_PARAGRAPH_\nBrando je glumio Jor-Ela, Supermanova oca, u prvom filmu Superman - bila je to uloga na koju je Brando pristao zbog izda\xc5\xa1nog honorara i potvrde da ne\xc4\x87e morati \xc4\x8ditati scenarij unaprijed te da \xc4\x87e kamera prikazivati ne\xc5\xa1to drugo dok njegov lik govori._NEWLINE_Brando je nastupio u nastavku serijala, Superman II, ali producenti su mu odbili platiti veliki iznos kao za prvi film, pa je glumac zabranio da se prikazuju njegove scene. Me\xc4\x91utim, nakon Brandove smrti taj dio filma ponovno je uba\xc4\x8den u redateljevu verziju filma 2006., Superman II: Verzija Richarda Donnera._NEWLINE_Dvije godine nakon njegove smrti, "reprizirao" je ulogu Jor-Ela u zadnjem nastavku serijala Superman: Povratak, u kojem je upotrijebljen nekori\xc5\xa1teni arhivski materijal s Brandom u ulozi Jor-Ela iz prva dva filma. Osim toga, tokom filma kori\xc5\xa1ten je i Brandov glas._NEWLINE_Drugi kasniji nastupi, kao u filmu Otok dr. Moreaua, zaradili su neke od najlo\xc5\xa1ijih kritika u njegovoj karijeri. Iako je 1980. najavio gluma\xc4\x8dku mirovinu, nekoliko puta nastupao je u filmovima kao \xc5\xa1to su Suha sezona (za koji je opet nominiran za Oscara 1989.), Bruco\xc5\xa1 1990. i Don Juan DeMarco 1995. 1992. Tim Burton mu je ponudio ulogu Pingvina u filmu Povratak Batmana. Brando je prihvatio, ali Warner Bros. nije odobrio nastup u filmu. U svojem zadnjem filmu, Tko je kome smjestio? (2001.), glumio je s prijateljem Robertom De Nirom.\n_START_SECTION_\nPrivatni \xc5\xbeivot\n_START_PARAGRAPH_\nBrando je, osim po glumi, postao poznat i po svojim istupima u borbi za gra\xc4\x91anska prava, prava Indijanaca i za druge politi\xc4\x8dke ciljeve. Zaradio je i reputaciju "lo\xc5\xa1eg de\xc4\x8dka" zbog svojih javnih izljeva bijesa i lakrdija. U lipnju 1973., Brando je razbio \xc4\x8deljust paparazzu Ronu Galellu. Kasnije je Galella nosio kacigu za ameri\xc4\x8dki nogomet kad bi snimao Branda._NEWLINE_U svojoj autobiografiji Songs My Mother Taught Me, Brando tvrdi da se jedne no\xc4\x87i pojavio u stanu Marilyn Monroe te da su tada po\xc4\x8deli vezu koja je trajala vi\xc5\xa1e godina. Osim toga, tvrdio je da je imao brojne romanse, dok u svojoj autobiografiji o svojim brakovima, \xc5\xbeenama i djeci, nije spomenuo ni\xc5\xa1ta._NEWLINE_U njegovoj biografiji iz 1976. The Only Contender, autor Gary Carey je citirao Branda: Kao i mnogi mu\xc5\xa1karci, i ja tako\xc4\x91er sam imao  homoseksualnih iskustava, te se toga ne sramim. Fotografije koje su kru\xc5\xbeile internetom to su i potvrdile. Njegov dugogodi\xc5\xa1nji ljubavnik je navodno bio Wally Cox. Autor opet citira Branda: Da je Wally \xc5\xbeena, o\xc5\xbeenio bih ga te bismo \xc5\xbeivjeli dugo i sretno. Nakon \xc5\xa1to je Cox umro, Brando je \xc4\x8duvao njegov pepeo 30 godina, a razasut je skupa s njegovim. Coxova tre\xc4\x87a \xc5\xbeena to je otkrila tek kad je Brando dao intervju Timeu: Imam Wallyjev pepeo u svojoj ku\xc4\x87i. Razgovaram s njim stalno. Htjela ga je tu\xc5\xbeiti, ali njezin odvjetnik nije htio prihvatiti slu\xc4\x8daj._NEWLINE_1957. je o\xc5\xbeenio glumicu Annu Kashfi, vjeruju\xc4\x87i da ima indijansko podrijetlo, ali zapravo je bila iz Walesa i  katoli\xc4\x8dkog podrijetla. Pravo ime bilo joj je Joan O\'Callaghan. Uop\xc4\x87e nije otkrila Brandu svoj pravi identitet, nego se obukla i uredila kao indijanska ljepotica nakon \xc5\xa1to je \xc4\x8dula da Brando voli egzoti\xc4\x8dne \xc5\xbeene. Razveli su se 1959., nakon ro\xc4\x91enja sina Christiana Branda._NEWLINE_1960. Brando se o\xc5\xbeenio s Movitom Castanedom, sedam godina starijom meksi\xc4\x8dkom glumicom; razveli su se 1962. Castaneda se pojavila u filmu Pobuna na brodu Bounty 1935., nekih 27 godina prije remakea iz 1962. u kojem je Brando nastupio kao Fletcher Christian. Brandovo pona\xc5\xa1anje tijekom snimanja filma jo\xc5\xa1 je vi\xc5\xa1e pogor\xc5\xa1ao njegovu reputaciju "te\xc5\xa1ke" zvijezde. Optu\xc5\xbeen je za promjenu redatelja i probijanje bud\xc5\xbeeta, iako je demantirao svoju odgovornost i za jedno i za drugo._NEWLINE_Iskustvo sa snimanja filma duboko je promijenilo Brandov \xc5\xbeivot. Zaljubio se u Tahiti i narod na njemu. Zakupio je dio atola na 99 godina, na kojem je mislio izgraditi laboratorij za o\xc4\x8duvanje okoli\xc5\xa1a i lije\xc4\x8dili\xc5\xa1te. Ljepotica s Tahitija, Tarita Teriipa, koja je glumila ljubav Fletchera Christiana, postala je Brandova tre\xc4\x87a \xc5\xbeena 10. kolovoza 1962., sa samo 20 godina. Tarita je bila 18 godina mla\xc4\x91a od Branda kad su se vjen\xc4\x8dali. U \xc4\x8dlanku iz \xc4\x8dasopisa Motion Picture iz 1961. Brando je opisao kako je bila naivna i priprosta. Teriipia je postala majka dvoje njegove djece. Razveli su se u srpnju 1972. Brando je izgradio hotel na svom otoku; na Brandove zahtjeve pro\xc5\xa1ao je mnoga redizajniranja, ali je i sada zatvoren. Novi hotel s 30 luksuznih vila trebao bi biti otvoren 2008.\n_START_SECTION_\nSkandali Brandova sina Christiana\n_START_PARAGRAPH_\nU svibnju 1990., Christian je ubio Daga Drolleta, ljubavnika svoje polusestre Cheyenne, u obiteljskoj ku\xc4\x87i iznad Beverly Hillsa. Christian, koji je tada imao 31 godinu, tvrdio je je da je pucnjava bila nesretan slu\xc4\x8daj._NEWLINE_Nakon su\xc4\x91enja koje su naveliko popratili mediji, Christian je progla\xc5\xa1en krivim za ubojstvo s predumi\xc5\xa1ljajem i upotrebu vatrenog oru\xc5\xbeja. Osu\xc4\x91en je na 10 godina. Prije presude, Brando je u sat vremena nesuvislog svjedo\xc4\x8denja, rekao kako su on i njegova biv\xc5\xa1a \xc5\xbeena iznevjerili Christiana. Duboko se ispri\xc4\x8dao obitelji ubijenog: "\xc5\xbdao mi je... Kad bih mogao zamijeniti mjesto s Dagom, u\xc4\x8dinio bih to. Spreman sam za posljedice." Nakon toga, Drolletov otac rekao je kao je pomislio da je Brando glumio te da \xc4\x87e se njegov sin "izvu\xc4\x87i od ubojstva." Tragedija je bila potpuna 1995., kad se Cheyenne, rekav\xc5\xa1i kako je jo\xc5\xa1 u depresiji zbog Drolletove smrti, objesila na Tahitiju u dobi od 25 godina. Christian nenadano umire 26. sije\xc4\x8dnja 2008. godine u Los Angelesu od upale plu\xc4\x87a.\n_START_SECTION_\nPosljednje godine i smrt\n_START_PARAGRAPH_\nBrandova ozlogla\xc5\xa1enost, problemati\xc4\x8dna obitelj, samovoljni egzil iz Hollywooda i njegova debljina privla\xc4\x8dile su sve ve\xc4\x87u pozornost nego njegova kasna gluma\xc4\x8dka karijera. Tako\xc4\x91er je zaradio reputaciju problemati\xc4\x8dnog glumca na snimanju, jer \xc4\x8desto nije htio ili nije mogao zapamtiti svoje re\xc4\x8denice. Osim toga, umjesto da se koncentrira na snimanje, \xc4\x8desto se sukobljavao s redateljima s djetinjastim zahtjevima. S druge strane, drugi glumci smatrali su ga plemenitim, duhovitim i kao podr\xc5\xa1ku._NEWLINE_Brando je bio dugogodi\xc5\xa1nji prijatelj pjeva\xc4\x8da Michaela Jacksona te ga je \xc4\x8desto posje\xc4\x87ivao na njegovom imanju Neverland, odmaraju\xc4\x87i se tamo tjednima. Sudjelovao je i na Jacksonovim koncertima povodom 30. obljetnice samostalnog djelovanja 2001., a pojavio se i petnaestominutnom videospotu You Rock My World iste godine. Brandov sin Miko bio je Jacksonov tjelohranitelj i asistent nekoliko godina, a ostao je i dobar prijatelj s njim._NEWLINE_1. srpnja 2004. Brando je umro u dobi od 80 godina od posljedica dijabetesa, a kasnije i raka. Kremiran je, a njegov pepeo rasut je na dva mjesta. Dio pepela rasut je na Tahitiju, a dio u Dolini smrti.\n_START_SECTION_\nGra\xc4\x91anska prava\n_START_PARAGRAPH_\n1946., Brando je pru\xc5\xbeio potporu \xc5\xbdidovima za svojom zemljom nastupiv\xc5\xa1i u kontroverznoj pro-cionisti\xc4\x8dkoj drami \xe2\x80\x9eA Flag Is Born\xe2\x80\x9c, koja je nastala 60 godina prije. Brandov nastup ozna\xc4\x8dio je tri najve\xc4\x87a problema poratnog perioda: borbu za osnivanje \xc5\xbeidovske dr\xc5\xbeave, krijum\xc4\x8darenje pre\xc5\xbeivjelih \xc5\xbertava holokausta u Palestinu i borbu protiv rasne segregacije u Sjedinjenim Dr\xc5\xbeavama._NEWLINE_U kolovozu 1963. Brando se pridru\xc5\xbeio gomili u  Mar\xc5\xa1u na Washington zajedno s prijateljima i zvijezdama Harryjem Belafonteom, Jamesom Garnerom, Charltonom Hestonom, Burtom Lancasterom i Sidneyjem Poitierom._NEWLINE_Nakon ubojstva Martina Luthera Kinga Jr., Brando je sna\xc5\xbeno podr\xc5\xbeao njegov rad. \xc4\x8cinilo se kako bijeli, bogati i jo\xc5\xa1 velika zvijezda, 44-godi\xc5\xa1nji Brando, ima najvi\xc5\xa1e za izgubiti, a najmanje dobiti. Ipak, malo nakon smrti dr. Kinga, Brando je najavio kako se povla\xc4\x8di iz postave filma The Arrangement, koji se trebao po\xc4\x8deti snimati, kako bi se posvetio pokretu za gra\xc4\x91anska prava._NEWLINE_Brandova uloga u afro-ameri\xc4\x8dkom pokretu za gra\xc4\x91anska prava zapravo je po\xc4\x8dela prije Kingove smrti. Po\xc4\x8detkom \xc5\xa1ezdesetih Brando je donirao tisu\xc4\x87e dolara pokretima za gra\xc4\x91anska prava i osnovao fondove za stipendije. U to vrijeme, Brando je ve\xc4\x87 nastupao u filmovima koji su nosili poruku o ljudskim pravima: Sayonara, koji je govorio o me\xc4\x91urasnoj ljubavi i filmu Ru\xc5\xbeni Amerikanac, koji opisuje upravljanje ameri\xc4\x8dkog vodstva u inozemstvu i njegov pogubni efekt na stanovnike stranih zemalja.\n_START_SECTION_\nPrigovori u vezi \xc5\xbeidovskih stereotipa\n_START_PARAGRAPH_\nU sije\xc4\x8danjskom izdanju Playboya iz 1979., Brando je izazvao kontroverze rekav\xc5\xa1i kako \xc5\xbdidovi upravljaju Hollywoodom. "Vidjeli ste svaku rasu ocrnjenu, ali nikad niste vidjeli iskompromitiranog \xc5\xbdidova jer oni ne dopu\xc5\xa1taju da se to prika\xc5\xbee na filmu."_NEWLINE_Sli\xc4\x8dne navode je izrekao i u emisiji Larry King Show u travnju 1996., rekav\xc5\xa1i "Hollywood vode \xc5\xbdidovi; on je u vlasni\xc5\xa1tvu \xc5\xbdidova, a oni bi trebali biti osjetljiviji prema problemima drugih koji pate. Jer su oni izrabljeni - vidjeli smo - vidjeli smo crn\xc4\x8duge i Digi\xc4\x87e, vidjeli smo Kineze, vidjeli smo opasne kosooke Japance, vidjeli smo podmukle Filipince, vidjeli smo sve, ali nikad \xc5\xbdidove. Zato \xc5\xa1to su znali da se tu povla\xc4\x8di crta." King je odvratio, "Kad ka\xc5\xbeete - kad ka\xc5\xbeete ne\xc5\xa1to tako odobravate onim antisemitima koji ka\xc5\xbeu da su \xc5\xbdidovi...", nakon \xc4\x8dega ga je Brando prekinuo, "Ne, ne, ja \xc4\x87u biti prvi koji \xc4\x87e iskreno pohvaliti \xc5\xbdidova i re\xc4\x87i \'Hvala Bogu na \xc5\xbdidovima."_NEWLINE_Abraham Foxman, predsjedatelj Aniklevetni\xc4\x8dke lige (ADL), odogovorio je kako bi Brando "trebao znati da je ono \xc5\xa1to je rekao o\xc4\x8dito pogre\xc5\xa1no, izrazito uvredljivo te ide na ruku antisemitima i njihovim zadrtim prista\xc5\xa1ama. Njegovi komentari potenciraju stoljetnu la\xc5\xbe o \xc5\xbeidovskoj kontroli i zavjeri, a njegovo kori\xc5\xa1tenje antisemitskih epiteta je \xc5\xa1tetno za sve \xc5\xbdidove."_NEWLINE_Iako se Brandove izjave, izva\xc4\x91ene iz konteksta, mogu smatrati uvredljivima, on je cijeli \xc5\xbeivot po\xc5\xa1tovao \xc5\xbdidove \xc5\xa1to mo\xc5\xbee potvrditi njegova veza s obitelji Stelle Adler i drugima. U svojoj autobiografiji Songs My Mother Tought Me, zapisao je: \'Jedan od najve\xc4\x87ih misterija koji me mu\xc4\x8dio je taj kako su \xc5\xbdidovi, koji \xc4\x8dine tako mali dio svjetske populacije, uspjeli posti\xc4\x87i toliko te se istaknuti na toliko podru\xc4\x8dja - znanosti, glazbi, medicini, knji\xc5\xbeevnosti, umjetnosti, biznisu i jo\xc5\xa1 koje\xc4\x8demu... Oni su nevjerojatan narod. Zamislite progon koji su pro\xc5\xbeivljavali stolje\xc4\x87ima: pogrome, paljenja hramova, koza\xc4\x8dke ustanke, uni\xc5\xa1tavanje obiteljskih korijena, njihovo raspr\xc5\xa1ivanje po svijetu i holokaust. Ipak, njihova kultura je pre\xc5\xbeivjela, a \xc5\xbdidovi su postali najobrazovaniji narod per capita koji je svijet ikad imao.\''